ZÁPIS  
z 2. rokovania 

RADY VLÁDY SLOVENSKEJ REPUBLIKY 
PRE BEZPEČNOSŤ CESTNEJ PREMÁVKY

Rokovanie sa konalo dňa 12. apríla 2005 o 13:00 hodine.

Prítomní: podľa prezenčnej listiny

Program:  

1.	Otvorenie
2.	Predstavenie vedúcich odborných skupín pri Rade a hostí Rady 
3.	Kontrola plnenia úloh
4.	Informácia o BESIP v podmienkach Českej republiky
5.	Dopravné nehody na území Slovenskej republiky v roku 2004 v porovnaní s rokom 2003
6.	Národný plán na zvýšenie bezpečnosti cestnej premávky na II. polrok 2005 s výhľadom do roku 2010
7.	Financovanie aktivít bezpečnosti cestnej premávky a príprava rozpočtu na roky 2006 – 2007
8.	Informácia o realizácii dopravnej výchovy žiakov na dopravných ihriskách
9.	Rôzne
10.	Úlohy a závery

K bodu 1) programu:

Rokovanie otvoril a viedol p. Martin Pado, štátny tajomník Ministerstva vnútra SR a podpredseda Rady.

K bodu 2) programu:

Podpredseda Rady privítal hostí na rokovaní, predovšetkým zástupcov Ministerstva dopravy Českej republiky z oddelenia BESIP.

Zároveň predstavil vedúcich odborných skupín pri Rade a informoval ich, že sú poverení viesť rokovania odborných skupín tak, aby došlo k realizácií opatrení na zvýšenie bezpečnosti cestnej premávky. Rokovaní odborných skupín sa bude zúčastňovať vždy aj jeden pracovník Oddelenia bezpečnosti cestnej premávky Ministerstva dopravy, pôšt a telekomunikácií SR. Vedúci odborných skupín zároveň zodpovedajú za prípravu materiálov na vykonanie opatrení.

Podpredseda Rady dal do pozornosti, že od činnosti odborných skupín sa očakáva iniciatíva v riešení vzniknutých situácií, ako i vzájomná kooperácia a výmena informácií medzi odbornými skupinami.

K bodu 3) programu:

Tajomník Rady vykonal plnenie úloh uložených na predchádzajúcom rokovaní so záverom – všetky úlohy boli splnené.

K bodu 4) programu:

Vedúci oddelenia BESIP na Ministerstve dopravy Českej republiky a zároveň tajomník Rady vlády ČR pro BESIP v rámci prezentácia predstavil prítomným aktivity vyvinuté na podporu bezpečnosti cestnej premávky v Českej republike. Vo svojom vystúpení sa zameral na strategické riešenia, koordinačnú činnosť, dopravnú výchovu a jej úspechy v roku 2004, informačné aktivity a potrebu rozvoja zahraničnej spolupráce.  

K bodu 5) programu:

Prezident Policajného zboru uviedol materiál „Dopravné nehody na území v Slovenskej republike v roku 2004 v porovnaní s rokom 2003“ a zároveň poukázal na hlavné príčiny dopravných nehôd a ich následky. Zároveň dal do pozornosti aj pripravovanú ročenku, ktorá bude obsahovať podrobnejšie štatistické údaje využiteľné pre činnosť Rady.

Členovia Rady neuplatnili k preloženému materiálu pripomienky a jednohlasne schválili Uznesenie Rady č. 1.

K bodu 6) programu:

Generálny riaditeľ Sekcie dopravnej politiky MDPT SR a člen Rady uviedol návrh materiálu „Národný plán na zvýšenie bezpečnosti cestnej premávky na II. polrok 2005 s výhľadom do roku 2010“. Vo svojom vystúpení poukázal okrem iného na potrebu koordinácie financovania navrhovaných opatrení na zvýšenie bezpečnosti cestnej premávky v podmienkach SR.

V rámci rokovania boli k preloženému materiálu uplatnené pripomienky 
-	k časti 2., opatrenie C.3 a návrh nového opatrenia C.4, ostatné značenie prečíslovať,
-	k časti 2., opatrenia G.1, G.2, G.3, G.5 zmeniť termín na „priebežne“,
-	k časti 2., opatrenie B.12 a I.4 doplniť MV SR ako spolupracujúci rezort,
-	k časti 3., doplniť odporúčanie na vytvorenie medzirezortného programu,
-	k návrhu uznesenia vlády SR, písm. C zmeniť za písm. B a doplniť chýbajúce rezorty zodpovedné za realizáciu jednotlivých opatrení.

Členovia Rady jednohlasne schválili Uznesenie Rady č. 2.

K bodu 7) programu:

Generálny riaditeľ Sekcie rozpočtu a vnútornej správy MDPT SR informoval, že v roku 2005 by mali zúčastnené rezorty financovať aktivity na zvýšenie bezpečnosti cestnej premávky vo svojej vecnej pôsobnosti z vlastných rozpočtových limitov. 

Následne na roky 2006 až 2010 navrhol vytvoriť medzirezortný program v súlade s Metodickým postupom MF SR na usmernenie programového rozpočtovania č. 5238/2004, ktorý bol uverejnený vo Finančnom spravodajcovi č. 4/2004. Prítomným dal do pozornosti, že medzirezortný program predpokladá adresné využívanie prostriedkov bez dotknutia autonómnosti rezortných limitov. Ďalšou výhodou je možnosť použitia mimorozpočtových zdrojov, a to podľa § 23 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov.

Gestorom pre tento medzirezortný program bude MDPT SR, avšak potrebná bude účasť všetkých zúčastnených rezortov, preto by sa mali ich zástupcovia v termínoch určených Uznesením Rady č. 3 vyjadriť k navrhovanej problematike a zároveň zaslať záväzné podklady na MDPT SR.

Záverom svojho vystúpenia poukázal na potrebu identifikácie európskych zdrojov s možnosťou ich využitia pre financovanie bezpečnosti cestnej premávky v podmienkach SR.

Štátny tajomník MF SR a člen Rady upozornil, že MF SR očakáva podklady pre rozpočet na rok 2006 v termíne do 30. apríla 2005. Zároveň aj napriek relatívne nie veľmi veľkému objemu požadovaných finančných prostriedkov podporil myšlienku vytvorenia medzirezortného programu. 

Členovia Rady jednohlasne prijali Uznesenie Rady č. 3.

K bodu 8) programu:

Generálny riaditeľ Sekcie regionálneho školstva MŠ SR a vedúci odbornej skupiny pri Rade pre dopravnú výchovu a osvetu uviedol materiál s názvom „Informácia o realizácii dopravnej výchovy žiakov na dopravných ihriskách“.

Podpredseda Rady konštatoval, že stav dopravných ihrísk v SR je horší ako sa predpokladalo.

Členovia Rady jednohlasne prijali Uznesenie Rady č. 4.

K bodu 9) programu: 

Generálny riaditeľ Sekcie dopravnej politiky MDPT SR a člen Rady informoval o pozitívnych reakciách médií vo veci zriadenia a činnosti Rady.

Zároveň poukázal na potrebu vytvorenia loga, ktorým sa bude činnosť Rady prezentovať. V tejto súvislosti navrhol uložiť úlohu vedúcemu odbornej skupiny pri Rade pre propagáciu v médiach.

Podpredseda Rady podotkol, že výsledky v tomto smere by mali byť prezentované na najbližšom rokovaní Rady.

Vedúci služobného úradu MS SR a vedúci odbornej skupiny pri Rade pre dopravnobezpečnostnú legislatívu diskutoval o možnosti zmeny zloženia odbornej skupiny, ktorej predsedá.

K bodu 10) programu:

1.	Plniť úlohy uložené prijatými uzneseniami Rady č. 1, č. 2, č. 3 a č. 4.
	
	vykoná: podľa textu
	termín: podľa textu

2.	 Realizovať kroky pre vytvorenie loga na prezentáciu činnosti Rady.

	vykoná: vedúci odbornej skupiny pri Rade
		pre propagáciu v médiách
	termín: jún 2005

Zapísal: Štefan Pristaš

Schválil: Martin Pado
	štátny tajomník Ministerstva vnútra SR
	a podpredseda Rady